Author: Imre

Istentiszteleti rend
2020. Pünkösd ünnepén
Preludium
Köszöntés
Kezdő ének: 229. Jövel, Szentlélek Úristen
Invokáció
Gyülekezet: Ámen.
Gyónás
Zsoltárének: 757.Örül mi szívünk
Kyrie
Glória
Kollekta
Énekkar
Lekciók és textus
Igehirdetés
Hitvallás
Hirdetés
Egyetemes könyörgés
Miatyánk
Kis-áldás (az online nézőknek)
Úrvacsorai ének: 309. Örülj szívem
Úrvacsora a szokott rendben 11. liturgiával

Köszöntöm Testvéreimet Pünkösd ünnepén. Nem hatalommal és nem erővel, hanem az én Lelkemmel (Zak 4:6) – mondja az Úr! Hogyan lehet újjáépíteni az országot – kérdezték az Úrtól Zakariás próféta idején, kérdezzük most is – a járványt követően, 100 évvel a trianoni békediktátum aláírása után. Erre a kérdésre válaszol nekünk az ÚR: Lelke építsen újjá minket! 
Önvizsgálatunkban gondoljuk végig, milyen értékeket veszítettünk el, mit kellene bennünk, családunkban, közösségeinkben újjáépítenünk – a Lélek erejével?
Kezdő énekünk a 229. éneket: Jövel, Szentlélek ÚristenAz Atya, Fiú, Szentlélek nevében! Ámen. 
Gyónás 
Bevezető zsoltár (Introitus) 
Gyülekezeti ének: 757. Örül mi szívünk... 
Dicsőség az Atyának és a Fiúnak és a Szentléleknek, miképpen volt kezdetben, 
most és mindenkor, és mindörökkön-örökké. Ámen. 
Krisztus imádása (Kyrie) 
Úr Jézus Krisztus, aki elküldted a Szentlelket, Uram, irgalmazz! 
Úr Jézus Krisztus, akiről Isten Lelke tanúskodik, Krisztus, kegyelmezz! 
Úr Jézus Krisztus, aki megadod a Lélek ajándékát mindazoknak, akik kérik, Uram, irgalmazz! 
Dicsőítés (Gloria in excelsis)
Dicsőség a magasságban Istennek, és a földön békesség, és az emberekhez jóakarat!
A nap imádsága (Kollekta)
Imádkozzunk! Mindenható Isten, add nekünk Szentlelkedet, hogy felismerjük, ami helyes és jó, és örömmel cselekedjük akaratodat. Az Úr Jézus Krisztus által kérünk, aki veled és a Szentlélekkel Isten, él és uralkodik mindörökkön-örökké. Ámen. 
Énekkar szolgálata
1. Lektor: Hallgassák meg, Testvéreim, az ószövetségi olvasmányt Mózes 4. könyvének 11. fejezetéből a 11. verstől:
Ezért Mózes ezt mondta az ÚRnak: Miért tettél szolgáddal ilyen rosszat? Miért nem vagy jóindulattal hozzám, miért raktad rám ennek az egész népnek a gondját? Vajon bennem fogant ez az egész nép, vagy én szültem-e, hogy ezt mondod nekem: Ahogyan a dajka viszi a csecsemőt, úgy vidd az öledben arra a földre, amelyet te ígértél oda esküvel atyáiknak? Honnan vegyek húst, hogy adjak ennek az egész népnek? Hiszen így siránkoznak előttem: Adj nekünk húst, hadd együnk! Nem tudom egyedül vinni ezt az egész népet, mert túl nehéz nekem. Ha így bánsz velem, inkább nyomban ölj meg, légy ennyi jóindulattal hozzám! Ne kelljen látnom nyomorúságomat! Azután ezt mondta Mózesnek az ÚR: Gyűjts össze nekem hetven férfit Izráel vénei közül, akikről tudod, hogy a nép vénei és elöljárói. Vidd oda őket a kijelentés sátrához, és ott álljanak melléd. Akkor leszállok, és beszélek ott veled. Elveszek abból a lélekből, amely rajtad nyugszik, és rájuk is kiárasztom, hogy veled együtt hordozzák a nép terhét, és ne hordozd azt egyedül. 
Mózes kiment, és elbeszélte a népnek az ÚR szavait, majd összegyűjtött hetven férfit a nép vénei közül, és a sátor köré állította őket. Az ÚR pedig leszállt felhőben, és beszélt hozzá. Majd elvett abból a lélekből, amely Mózesen nyugodott, és kiárasztotta a hetven vénre. Amikor a lélek leszállt rájuk, akkor prófétáltak, de máskor nem. 
Áldjuk az Urat, mert irgalmas, és beszéde megmarad örökké. 
2. Lektor: A Pünkösd ünnepének újszövetségi olvasmánya Az Apostolok Cselekedeteiről írott könyv 2. fejezetében az 1. verstől olvasható:
Amikor pedig eljött a pünkösd napja, és mindnyájan együtt voltak ugyanazon a helyen, hirtelen hatalmas szélrohamhoz hasonló zúgás támadt az égből, amely betöltötte az egész házat, ahol ültek. Majd valamilyen lángnyelvek jelentek meg előttük, amelyek szétoszlottak, és leszálltak mindegyikükre. Mindnyájan megteltek Szentlélekkel, és különféle nyelveken kezdtek beszélni, úgy, ahogyan a Lélek adta nekik, hogy szóljanak. Sok kegyes zsidó férfi élt akkor Jeruzsálemben, akik a föld minden nemzete közül jöttek. Amikor ez a zúgás támadt, összefutott a sokaság, és zavar támadt, mert mindenki a maga nyelvén hallotta őket beszélni. Megdöbbentek, és csodálkozva mondták: Íme, akik beszélnek, nem valamennyien Galileából valók-e? Akkor hogyan hallhatja őket mindegyikünk a maga anyanyelvén? Pártusok, médek és elámiták, és akik Mezopotámiában laknak, vagy Júdeában és Kappadóciában, Pontuszban és Ázsiában, Frígiában és Pamfíliában, Egyiptomban és Líbia vidékén, amely Ciréné mellett van, és a római jövevények, zsidók és prozeliták, krétaiak és arabok: halljuk, amint a mi nyelvünkön beszélnek az Isten felséges dolgairól. Megdöbbentek mindnyájan, és tanácstalanul kérdezgették egymástól: Mi akar ez lenni? Mások azonban gúnyolódva mondták: Édes bortól részegedtek meg. 
Urunk, szentelj meg minket igéddel! A Te igéd igazság. 

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 
A vasárnap evangéliuma János evangéliumának 16. fejezetéből szól hozzánk az 5. verstől: 
Jézus mondja: Ha szerettek engem, megtartjátok az én parancsolataimat, én pedig kérni fogom az Atyát, és másik Pártfogót ad nektek, hogy veletek legyen mindörökké: az igazság Lelkét, akit a világ nem fogadhat be, mert nem látja őt, nem is ismeri; ti azonban ismeritek őt, mert nálatok lakik, sőt bennetek lesz.
Nem hagylak titeket árván, eljövök hozzátok. Még egy kis idő, és a világ többé nem lát engem, de ti megláttok, mert én élek, és ti is élni fogtok. Azon a napon megtudjátok, hogy én az Atyámban vagyok, ti énbennem, én pedig tibennetek. Aki elfogadja parancsolataimat, és megtartja azokat, az szeret engem, aki pedig szeret engem, azt szeretni fogja az én Atyám; én is szeretni fogom őt, és kijelentem neki magamat. 
Ezek az evangélium igéi. Áldunk Téged, Krisztusunk! 

Kedves Testvéreim!
Pünkösd van. Az egyház születésnapja. A Szentlélek kitöltésének ünnepe.
Jézus úgy nevezi a Szentlelket: A másik Pártfogó. Vagy így is szokták fordítani: a másik vigasztaló. 
Az egyik, az első Jézus volt. 
A tanítványok Jézus védettségében éltek. Őt követték, aztán néha belebotlottak nehéz helyzetekbe. Nem fogadták be őket egy faluban. A tanítványok tüzet kértek volna az égből, bosszút akartak állni. Megmutatni ki az erősebb. Jézus pedig melléjük állt, s azt mondta nekik: menjünk csendben tovább. Nem azért jöttem, hogy elpusztítsam a világot, hanem hogy életet adjak neki. 
Máskor odavittek egy beteget a tanítványokhoz, hogy gyógyítsák meg – de nem sikerült nekik. Vita is támadt a farizeusokkal ezért. Aztán Jézus odaért, és ő meggyógyította. Odaállt tanítványai mellé. 
Vagy emlékszünk arra is, amikor elfelejtették, hogy szombat van, és elkezdték a kalászokat tépdesni. Az írástudók meg is szólták őket. De Jézus melléjük állt. Megvédte őket. Tanuljátok meg, hogy irgalmasságot akar az Úr, nem áldozatot. 
S az utolsó este is. Amikor jött Júdás a felfegyverzett templomőrséggel, s elfogták Jézust. Ő tanítványait védte: Ha engem kerestek, akkor őket engedjétek elmenni. 
Jézus volt a tanítványok első Pártfogója, Vigasztalója, Szószólója.
S mikor elbúcsúzott tőlük, akkor ígérte a másik Pártfogót. A Szentlelket. Az igazság Lelkét. 
Úgy gondoljuk, a tanítvány azért tanítvány, hogy előbb-utóbb felnőjön. Hogy egyszer mester legyen belőle. Hogy önállóan meg tudjon állni a maga lábán. Úgy gondoljuk – talán saját hitéletünkről is – hogy előbb-utóbb felnövünk, és erős, önálló hitünk lesz. Jól látjuk a valóságot. Ismerjük az igazságot. És mindenről tudjuk, mi a jó és mi a rossz. 
Jézus azt ígérte a tanítványoknak: „Nem hagylak titeket árván”. És ígérte a Szentlelket. A másik Pártfogót. Akinek jelenlétében úgy élhet a gyülekezet, mint Jézussal. Mert a Szentlélek Jézusról beszél nekünk. Eszünkbe juttatja, amit Jézus parancsolt. Amikor a Szentlélek közöttünk van, akkor Jézust fogjuk látni. A világ nem láthatja őt, de mi meglátjuk. 
A Szentlélek érkezésének ünnepe van ma. A másik Pártfogót elküldte Jézus nekünk. 
Mert ma is belefut az egyház nehéz helyzetekbe. Ma is meg kell küzdenünk külső-belső gyengeségeinkkel. És amikor saját erőnkből akarjuk megoldani dolgainkat, rendszerint kudarcot vallunk. Nem sorolom, mert annyian mondják úgy is a történelmi leckét az Ember tragédiájától kezdve, az inkvizíción keresztül, az ágyúk és tankok megáldásáig. Meg egyéni életünkben is: amikor hitünk kudarcot vallott: amikor szem elől tévesztettük életcélunkat, az üdvösséget; amikor pillanatnyi előnyökért lemondtunk a hitünkről; amikor azt gondoltuk, hogy felnőttünk, nincs szükségünk közösségre, és szépen lassan elvesztettük kincseinket. Amikor úgy véltük, miénk az igazság, és igazságtalanokká lettünk. 
Árvák vagyunk a Szentlélek nélkül. 
Amikor a Szentlélek mellénk áll, akkor összegyűjti népét. Amikor a Szentlélek védelmez, akkor az emberi szó – az igehirdetés – a mi nyelvünkön szól, érthetővé válik. Amikor a Szentlélek áll mellénk, akkor nincs szükségünk földi hatalomra, erőszakra, hanem Jézus útját tudjuk járni. Amikor a Szentlélek védi egyházát, akkor közösség épül. Egészen úgy, mint Jézus körül. Mert a Lélek arra tanít, amit Jézustól kaptunk, azokat a kincseket osztja meg velünk, amiket Jézus adott nekünk. A szeretet kincseit. Nem parancsként, elvárásként, hanem lehetőségként, megmenekülésünk útjaként tárja elénk, hogy szeresd az Urat, a te Istenedet; és szeresd embertársadat, mint magadat – mert a Szentlélek belekapcsol minket az Atya és a Fiú titokzatos egységébe, a mennyei szeretetközösségbe. A Lélek mutatja meg a mennyet is, amely felé tartunk, Isten országát – életünk célját. A Lélek ad vigasztalást gyászunkban – amikor előrement szeretteink hiányát szenvedjük, s amikor szétszakadt nemzetek, szétszakadt családok egysége után vágyakoznánk. Ő teremti meg bennünk az új élet reménységét – amely nem hatalommal és nem erőszakkal épül, hanem Jézus szelídségével, az Atya iránti hűségével. 
A Szentlélek nélkül árvák volnánk. 
Szeretnénk felnőni, önállóvá válni. Az emberiség magán hordozza kamaszkorának tüneteit. Áldott legyen Isten, aki jó szülőként mégsem hagyja magára egyházát. Hanem Pártfogót küldött, Szentlelket adott, hogy mellénk álljon, míg el nem érjük hitünk célját, az üdvösséget. Ámen.

Mondjuk el együtt az Apostoli Hitvallást! 
Lelkész: Istenünk, mennyei Atyánk! Magunktól megszólalni sem tudunk előtted. Segítségedre szorulunk, hogy Lelked erejével, neked tetsző módon könyörögjünk hozzád. Szentlelked köt egybe bennünket az Anyaszentegyházban: ittlévőket, és akik távolról vesznek részt istentiszteletünkön, testvérgyülekezeteinkkel Kemiben és Schwäbisch Gmündben, az elszakított országrészekben élőkkel, a körülöttünk élő nemzetekkel és üldözött testvéreinkkel, hogy egy akarattal könyörögjünk hozzád. 
1. Lektor: Istenünk, aki Szentlelked által egyházat teremtesz a földön: áraszd ránk Lelkedet, hogy Jézust mindenkor Urunknak valljuk, és életünkben, halálunkban hozzá ragaszkodjunk! Jézus Krisztusért kérünk,
Gyülekezet: Urunk, hallgass meg minket! 
2. Lektor: Könyörgünk, vezesd egyházadat az igazság Lelkével, hogy megőrizze és tisztán hirdesse evangéliumodat! Áldd meg az ige hirdetőit, hogy ne maguktól szóljanak, hanem Lelked erejével tanúskodjanak szent Fiadról! Jézus Krisztusért kérünk,
Gyülekezet: Urunk, hallgass meg minket! 
1. Lektor: Kérünk, téríts meg bennünket is bűneinkből. Lelked igazítsa helyre tévedéseinket, és egyesítsen mindnyájunkat az igaz hitben és a testvéri szeretetben! Jézus Krisztusért kérünk,
Gyülekezet: Urunk, hallgass meg minket! 
2. Lektor: Ajándékozd a bölcsesség Lelkét mindazoknak, akik hazánkért, népünkért és az egész emberiségért felelősséggel tartoznak neked! Add a békesség Lelkét mindnyájunknak, és tégy bennünket a te békességed követeivé! Jézus Krisztusért kérünk, 
Gyülekezet: Urunk, hallgass meg minket! 
1. Lektor: Könyörgünk, Lelkeddel vigasztald mindazokat, akik az élet gondjaival, betegség gyötrelmével, az egyedüllét szorongásával és a halál félelmével küzdenek. Jézus Krisztusért kérünk,
Gyülekezet: Urunk, hallgass meg minket! 
Lelkész: Hallgass meg minket, Urunk, és küldd el hozzánk a szomorkodók Vigasztalóját, az igazság Tanítóját, hogy örömmel és mennyei erővel töltse be híveidet Jézus Krisztus, a te Fiad által. Ámen.
Mi Atyánk…
Áldjon meg minket a mindenható Isten, az Atya és a Fiú és a Szentlélek! Ámen. 
Ének: 309. Örülj, szívem, vigadj, lelkem!
Úrvacsora